‘อีซีบี’หยอดช่วยซื้อบอนด์พยุงตลาดทุน
ธนาคารกลางยุโรป ส่งสัญญาณอาจเข้าซื้อพันธบัตรอิตาลีสเปน คลายความกังวลวิกฤตหนี้
6 ส.ค. 2554

ธนาคารกลางยุโรป ส่งสัญญาณอาจเข้าซื้อพันธบัตรอิตาลีสเปน คลายความกังวลวิกฤตหนี้
เอเอฟพี รายงานโดยอ้าง ลุค โคเอน ผู้ว่าการธนาคารกลางเบลเยียม และบอร์ดบริหารของธนาคารกลางยุโรป (อีซีบี) ว่า มีความเป็นไปได้ที่อีซีบีจะดำเนินนโยบายซื้อคืนพันธบัตรของรัฐบาลอิตาลีและสเปน ตามเงื่อนไขที่ทั้งสองประเทศต้องดำเนินการปฏิรูปเศรษฐกิจ
“เราได้ดำเนินการเรื่องนี้ไปแล้วในกรณีของกรีซ ผมไม่เห็นว่าจะมีเหตุผลอะไรที่บอร์ดของอีซีบีจะขัดขวางเรื่องนี้” บอร์ดของอีซีบี กล่าว
สัญญาณจากบอร์ดอีซีบีครั้งนี้ มีขึ้นท่ามกลางกระแสกังวลและการตั้งคำถามจากตลาดทุนว่า อีซีบีจะยอมเข้าช่วยเหลือวิกฤตหนี้ยุโรปด้วยการเข้าซื้อพันธบัตรอิตาลีและสเปนหรือไม่ เพื่อลดความตึงเครียดในตลาดทุน และลดความเสี่ยงที่วิกฤตหนี้ยุโรปจะลุกลามไปยังประเทศอื่นๆ
ทางด้านอีซีบีได้แถลงในวันเดียวกันว่า จะเสนอความช่วยเหลือพิเศษในการต่อสู้กับวิกฤตหนี้สาธารณะ ด้วยการเข้าซื้อพันธบัตรและเตรียมปล่อยเงินกู้เพิ่มสภาพคล่องเข้าระบบรอบใหม่ ในอัตราดอกเบี้ยซึ่งตรึงไว้อยู่ที่ 1.5% 
อย่างไรก็ตาม สัญญาณจากอีซีบีก็ยังไม่สามารถบรรเทาความวิตกของตลาดทุนได้ ซึ่งตลาดหุ้นยุโรปเปิดตลาดวันที่ 5 ส.ค. ดิ่งลงกว่า 3% โดยเฉพาะตลาดหุ้นอิตาลีนั้น ลดฮวบลงถึง 5.16% ระหว่างการซื้อขาย เนื่องจากความกังวลต่อปัญหาหนี้ในอิตาลี